b'\n_START_ARTICLE_\nSekta\n_START_PARAGRAPH_\nSekta (lot. secta \xe2\x80\x93 mokykla, mokymas, lot. sequor \xe2\x80\x93 seku)\xc2\xa0\xe2\x80\x93 kontroversi\xc5\xa1kas terminas, taikomas tam tikro pob\xc5\xabd\xc5\xbeio religin\xc4\x97ms organizacijoms arba grup\xc4\x97ms vadinti. Secta lotyni\xc5\xa1kai rei\xc5\xa1ki\xc4\x85 krypt\xc4\xaf, doktrin\xc4\x85, mokykl\xc4\x85. \xc5\xa0ia prasme kone i\xc5\xa1imtinai jis naudojamas ir angl\xc5\xb3 kalboje, tod\xc4\x97l angli\xc5\xa1k\xc4\x85j\xc4\xaf sect teisinga versti \xe2\x80\x9emokykla\xe2\x80\x9c, \xe2\x80\x9ebendruomen\xc4\x97\xe2\x80\x9c, \xe2\x80\x9egrupuot\xc4\x97\xe2\x80\x9c, ta\xc4\x8diau ne \xe2\x80\x9esekta\xe2\x80\x9c.\n_START_SECTION_\nBendros \xc5\xbeinios\n_START_PARAGRAPH_\nDaugelis sekt\xc5\xb3 susikuria kaip \xc4\xafvairi\xc5\xb3 didesni\xc5\xb3 religini\xc5\xb3 jud\xc4\x97jim\xc5\xb3 kryptys: vienais atvejais, veikian\xc4\x8dios pagrindinio tik\xc4\x97jimo r\xc4\x97muose, kitais atvejais\xc2\xa0\xe2\x80\x93 laikomos ereti\xc5\xa1komis. Yra ir originalius tik\xc4\x97jimus suk\xc5\xabrusi\xc5\xb3 sekt\xc5\xb3. Neretai sektos susikuria kaip labai u\xc5\xbedaros, mai\xc5\xa1tingos religin\xc4\x97s grup\xc4\x97s, kurios ilgainiui perauga \xc4\xaf visuotinai pripa\xc5\xbeintas, nuosaikias ir atviras religijas (\xc5\xber. krik\xc5\xa1\xc4\x8dionyb\xc4\x97s istorij\xc4\x85 Romos Imperijos laikais). Kai kada su sektomis siejamos \xc4\xafvairios organizacijos (pvz., Al Quaeda, masonai).\n_START_SECTION_\nOrganizaciniai bruo\xc5\xbeai\n_START_PARAGRAPH_\nSkirtingai nuo atvir\xc5\xb3 religini\xc5\xb3 bendruomeni\xc5\xb3, sektos fizi\xc5\xa1kai ar dvasi\xc5\xa1kai atskiria savo narius nuo visuomen\xc4\x97s. Tipi\xc5\xa1ka sektos organizacin\xc4\x97 strukt\xc5\xabra pana\xc5\xa1i \xc4\xaf koncentrinius ratus, kur i\xc5\xa1or\xc4\x97je yra naujai atversti tikintieji, o centre\xc2\xa0\xe2\x80\x93 sektos vadovyb\xc4\x97. Skirtingus sektos lygmenis skiria grie\xc5\xbeta hierarchija. Sektos nari\xc5\xb3 po\xc5\xbei\xc5\xabriu, tokia organizacija apibr\xc4\x97\xc5\xbeiama, kaip santykiai tarp mokini\xc5\xb3 ir dvasinio mokytojo, kuris, savo ruo\xc5\xbetu, irgi yra auk\xc5\xa1tesnio dvasinio mokytojo mokinys. D\xc4\x97l tokios strukt\xc5\xabros sekta yra atspari asimiliavimui ar sunaikinimui: i\xc5\xa1oriniai steb\xc4\x97tojai mato tik i\xc5\xa1orin\xc4\x99 sektos veikl\xc4\x85, tuo tarpu vidini\xc5\xb3 rat\xc5\xb3 veikla b\xc5\xabna daugiau ar ma\xc5\xbeiau \xc4\xafslaptinta. Nor\xc4\x97damas susipa\xc5\xbeinti su svarbiausia (centrinei organizacijos daliai priklausan\xc4\x8dia) sektos veikla, naujas sektos narys turi praeiti kelis ar keliolika iniciacijos bei filtravimo etap\xc5\xb3. Pa\xc5\xbeym\xc4\x97tina, kad tokia organizacijos strukt\xc5\xabra b\xc5\xabdinga ne tik religin\xc4\x97ms grup\xc4\x97ms, bet ir kai kurioms teroristin\xc4\x97ms organizacijoms.\n_START_SECTION_\nDestruktyvumo kriterijai\n_START_PARAGRAPH_\nDaugelis sekt\xc5\xb3 laikomos destruktyviomis, ta\xc4\x8diau tai labai s\xc4\x85lygin\xc4\x97 ir subjektyvi s\xc4\x85voka. Kai kada destruktyvioms sektoms priskiriami bet kokie nuo vyraujan\xc4\x8dios religijos nukrypstantys tik\xc4\x97jimai, tod\xc4\x97l patikimu sektos destruktyvumo kriterijumi da\xc5\xbeniau laikomi sektos vykdomi ar vykdyti organizuoti kriminaliniai veiksmai\xc2\xa0\xe2\x80\x93 tokiu atveju esminis sektos destruktyvumo kriterijus yra faktais patvirtinta sektos nusikalstama veikla. Tipi\xc5\xa1kais destruktyviais veiksmais da\xc5\xbeniausiai laikomas tikin\xc4\x8di\xc5\xb3j\xc5\xb3 i\xc5\xa1naudojimas, turto prievartavimas, suk\xc4\x8diavimas, smegen\xc5\xb3 plovimas, kriminalin\xc4\x97 kova prie\xc5\xa1 sektos prie\xc5\xa1us, narkotik\xc5\xb3 platinimas ir pan. Kra\xc5\xa1tutiniai destruktyvumo atvejai\xc2\xa0\xe2\x80\x93 sektos, vykdan\xc4\x8dios teroristin\xc4\x99 veikl\xc4\x85 (pvz., Aum Sinrike) bei sektos \xc5\xbeudik\xc4\x97s. Tokiu b\xc5\xabdu, nedestruktyvios sektos nuo destruktyvi\xc5\xb3 atskiriamos tik remiantis tuo, kad n\xc4\x97ra \xc4\xafrodyt\xc5\xb3 sektos nusikaltim\xc5\xb3. Kai kada tam tikros religin\xc4\x97s grup\xc4\x97s negali b\xc5\xabti priskiriamos destruktyvioms ar nedestruktyvioms vien d\xc4\x97l to, kad j\xc5\xb3 organizacija ir ideologija per daug nevienalyt\xc4\x97 (pvz., satanizmas).\n_START_SECTION_\nTeisin\xc4\x97s kovos priemon\xc4\x97s\n_START_PARAGRAPH_\nDaugelis valstybi\xc5\xb3 riboja sekt\xc5\xb3 veikl\xc4\x85, nepripa\xc5\xbeindamos j\xc5\xb3, kaip tik\xc4\x97jim\xc5\xb3. Tokiu b\xc5\xabdu, sekta \xc4\xafgyja galimyb\xc4\x99 veikti tik kaip komercin\xc4\x97 organizacija, jos negina tik\xc4\x97jimo laisv\xc4\x99 saugantys \xc4\xafstatymai, sekta negauna mokestini\xc5\xb3 lengvat\xc5\xb3, o valstyb\xc4\x97 \xc4\xafgauna didesnes galimybes tikrinti sektos veikl\xc4\x85. \xc4\xaestatymas, ribojantis sekt\xc5\xb3 veikl\xc4\x85 bei apibr\xc4\x97\xc5\xbeiantis psichikos kontrol\xc4\x99, yra priimtas Pranc\xc5\xabzijoje (About-Picard \xc4\xafstatymas). Kitose \xc5\xa1alyse, ribojant sekt\xc5\xb3 veikl\xc4\x85, da\xc5\xbeniau taikomi \xc4\xafprasti \xc4\xafstatymai d\xc4\x97l kriminalini\xc5\xb3 ar ekonomini\xc5\xb3 nusikaltim\xc5\xb3. Totalitarin\xc4\x97se valstyb\xc4\x97se sektoms kai kada prilyginami ir tradiciniai tik\xc4\x97jimai, o kovojant prie\xc5\xa1 sektas, neretai taikomos neproporcingos priemon\xc4\x97s (pvz., Kinijoje priklausymas Falun Gong sektai baud\xc5\xbeiamas kal\xc4\x97jimu). Da\xc5\xbenai baud\xc5\xbeiamosios priemon\xc4\x97s b\xc5\xabna neefektyvios d\xc4\x97l atsparios sekt\xc5\xb3 organizacin\xc4\x97s strukt\xc5\xabros bei sektos pasitraukimo \xc4\xaf pogrind\xc4\xaf.\n_START_SECTION_\nSekt\xc5\xb3 atsakomieji veiksmai\n_START_PARAGRAPH_\nSektos, paskelbtos nelegaliomis (kai kada\xc2\xa0\xe2\x80\x93 tiesiog pagars\xc4\x97jusios, kaip destruktyvios), neretai ima veikti, prisidengdamos kitomis organizacijomis, da\xc5\xbeniausiai\xc2\xa0\xe2\x80\x93 labdaringomis, mokslin\xc4\x97mis, meditacin\xc4\x97mis ir pan. (pana\xc5\xa1i\xc4\x85 taktik\xc4\x85 naudoja munitai ir scientologijos ba\xc5\xbeny\xc4\x8dia). Destruktyvumu kaltinamos sektos visada neigia savo nusikaltimus, net jei jie patvirtinti teismais. Tokie nusikaltimai da\xc5\xbeniausiai pateikiami, kaip sektos prie\xc5\xa1\xc5\xb3 s\xc4\x85mokslas ar nuo sektos atskilusi\xc5\xb3 nari\xc5\xb3 veiksmai. Kai kuriais atvejais, sektos, turin\xc4\x8dios didesn\xc4\x99 politin\xc4\x99 \xc4\xaftak\xc4\x85, netgi taiko politinio spaudimo priemones prie\xc5\xa1 joms netinkamas vyriausybes (pvz., scientolog\xc5\xb3 ba\xc5\xbeny\xc4\x8dios inicijuoti JAV parei\xc5\xa1kimai d\xc4\x97l religin\xc4\x97s diskriminacijos Pranc\xc5\xabzijoje ir Vokietijoje). Dalimi atvej\xc5\xb3, persekiojamos sektos pasitraukia \xc4\xaf pogrind\xc4\xaf, kur tampa beveik nekontroliuojamomis. Kitais atvejais, destruktyvi\xc5\xb3 sekt\xc5\xb3 veikla (ir ideologija) ilgainiui pakinta, tapdama priimtina likusiai visuomen\xc4\x97s daliai (pvz., skapai) arba sekta tiesiog nustojama laikyti destruktyvia d\xc4\x97l jos \xc4\xafsigal\xc4\x97jimo.\n_START_SECTION_\nSekt\xc5\xb3 tyrin\xc4\x97tojai\n_START_PARAGRAPH_\nVienas \xc5\xbeinomiausi\xc5\xb3 sekt\xc5\xb3 tyrin\xc4\x97tojas yra Aleksandras Dvorkinas, kuris para\xc5\xa1\xc4\x97 knyg\xc4\x85 "Sektos. Totalitarini\xc5\xb3 sekt\xc5\xb3 ap\xc5\xbevalga."'